Kim Mortensen (S), 2009-02-06:
Der er ingen tvivl om, at EF-Domstolen i en række tilfælde har skabt stor usikkerhed om den danske konfliktret og dermed den danske arbejdsmarkedsmodel, og der er heller ingen tvivl om, at EF-Domstolen set med danske øjne er gået langt over stregen med bl.a. Lavaldommen og Vikingdommen og klart har tolket udstationeringsdirektivet til fordel for arbejdsgivernes rettigheder og ikke, som direktivet oprindelig var tænkt, til fordel for og beskyttelse af lønmodtagernes rettigheder.
Det tror jeg sådan set et bredt flertal i det danske Folketing er enigt om, men det er klart, at der kan være forskellige opfattelser, når spørgsmålet er: Hvad gør vi så ved det?
Socialdemokraterne er af den opfattelse, at den danske arbejdsmarkedsmodel og dermed også konfliktretten skal sikres dels gennem lovgivning her i det danske Folketing, dels gennem europæiske løsninger.
I juni sidste år enedes det danske såkaldte Lavaludvalg om en dansk løsning og foreslog en række ændringer af loven om udstationering - en lovgivning, der efterfølgende er effektueret i Folketinget, og som Socialdemokratiet støtter.
Det har skabt ro om den danske arbejdsmarkedsmodel og konfliktretten, og Socialdemokratiet ønsker derfor ikke at medvirke til at give indtryk af, at konfliktretten i Danmark fortsat er i fare.
Det er den nemlig ikke, selvfølgelig medmindre det lykkes for Danmark at skabe ny usikkerhed om konfliktretten ved selv at bringe temaet til torvs på urette tid og sted.
Tiden er derfor, som SF påpeger i forespørgslen, nu inde til at koncentrere kræfterne om en europæisk løsning, der sikrer, at konfliktretten og lønmodtagernes beskyttelse mod social dumping får en mere fremtrædende plads i EU-retten.
Derfor har vi i Folketingets Europaudvalget og her i Folketingssalen opfordret statsministeren til på rette tid og sted at få taget temaet op på et topmøde med henblik på at få en erklæring igennem.
Vi er naturligvis bevidste om, at langtfra alle lande deler den danske opfattelse, og der udestår et stort forarbejde, før der kan skabes opbakning til det danske synspunkt.
Og før vi har vished for det, skal vi naturligvis ikke bringe den danske model i spil over for EU-landene.
Det samme gælder diskussionen om udstationeringsdirektivet.
Socialdemokratiet ønsker ikke her og nu en genforhandling og genåbning af udstationeringsdirektivet, men Europa-Kommissionen behandler aktuelt den såkaldte Andersonrapport fra Europa-Parlamentet om netop truslen fra EU mod kollektive aftaler.
Her forventer jeg, at Kommissionen sender et klart signal til EF-Domstolen og understreger såvel formålet med som traktatgrundlaget for udstationeringsdirektivet, nemlig at direktivet er udarbejdet og tænkt som en beskyttelse af lønmodtagere med det formål at sikre dem mod diskrimination, sikre dem lige vilkår og sikre, at de ikke udsættes for social dumping.
Med ordlyden af det forslag til vedtagelse, der nu foreligger, og som støttes af et flertal her i Folketinget, forventer jeg, at statsministeren snarest muligt, om det ikke allerede er sket, viderebringer de danske synspunkter til såvel de øvrige regeringsledere som Kommissionen.
Socialdemokraterne kan dermed støtte det forslag til vedtagelse, der er fremsat af Venstres ordfører.